**Hsinchun piirikunta** (kiin.: 新竹縣; pinyin: *Xīnzhú xiàn*; Pe̍h-ōe-jī: *Sin-tek-koān*; Pha̍k-fa-sṳ: *Sîn-chuk-yen*) on Taiwaniin, eli Kiinan tasavaltaan, kuuluva piirikunta. Piirikunnan hallinnollinen keskus on Zhubei.

Piirikunnan alueella on runsaasti öljyntuotantoa. Muita teollisuuden aloja ovat mm. säilykehedelmät, lannoitteiden valmistus ja kaivostoiminta, joka tuottaa rautaa, hopeaa ja kultaa.

Historia
--------

Qing-dynastian viranomaiset perustivat Hsinchun piirikunnan vuonna 1875. Kun Taiwanin saari siirtyi Japanin imperiumin alaisuuteen vuonna 1895, piirikunta yhdistettiin Taipeihin, mutta jo vuonna 1901 piirikuntien rajat piirrettiin uudestaan ja Hsinchu yhdistettiin Taoyuanin kanssa. Kiinan tasavallan palattua saarella valtaan Hsichun piirikunta perustettiin uudelleen vuonna 1950. Hsinchun piirikunta ja kaupunki erotettiin toisistaan vuonna 1988.

Maantiede ja ilmasto
--------------------

Piirikunta on pinta-alaltaan 1 427,6 km2. Piirikunta rajoittuu lännessä Taiwaninsalmeen ja kaikkialla muualla vuoristoihin kuten Xueshan ja Dabajian. Pisimmät joet ovat Fongshan ja Toucian. Etelässä Hsinchun rajanaapuri on Miaolin ja idässä Yilanin piirikunta kun taas pohjoisessa Taoyuanin kaupunki.

Ilmasto on piirikunnassa leuto ja sateinen (Köppen-asteikolla Cfa). Vuoden keskiläpötila on Zhubeissa mitattuna 29,1 °C ja vuotuinen keskisademäärä on 1620 mm. Sateet painottuvat elokuulle. Lämpimin kuukausi on heinäkuu. Ilmastonsa vuoksi piirikunnan alueella viljellään mm. riisiä, bataatteja ja appelsiineja.

Väestö ja kulttuuri
-------------------

Vuonna 2020 piirikunnan väkiluvuksi ilmoitettiin 570 775. Ylivoimaisesti suurin osuus väestöstä on hakka-kiinalaisia, joita on noin 73 % väestöstä. Hsichussa on Taiwanin suurin hakka-kiinalaisten keskittymä. Taiwanin aboriginaaleja, joita edustavat pääsääntöisesti atayalit ja saisiyatit, on noin 20 000. Piirikunnan suurin kaupunki on Zhubei (noin 200 700 asukasta).

Piirikunnan ja Hsinchun kaupungin puoliksi hallinnoima Hsinchun tiedepuisto on kehittynyt Taiwanin silikonilaaksoksi. Vuoden 2019 verotietojen mukaan alueen keskiverto tulotaso oli reilusti muuta maata korkeampi ja alue on Taiwanin rikkain.

Piirikunnassa toimivia yliopistoja ovat mm. Mingshinin luonnontieteellinen ja teknillinen yliopisto sekä Ta Hwan luonnontieteiden ja tekniikan yliopisto.

Hallinto
--------

Toimeenpanevan vallan korkeimpana edustajana eli piirikunnanjohtajana toimii Yang Wen-ke, joka edustaa Kuomintangia.

Piirikunnan paikallisen hallinnon muodostaa valtuusto, joka koostuu 36 vaaleilla valitusta edustajasta.

Piirikunta jakautuu kolmeentoista kuntaan, joista yksi, Zhubei, on kaupunki. Tavallisia kuntia ovat Zhudong, Xinpu ja Guanxi. Loput ovat maalaiskuntia (kiin.: 鄉; pinyin: *xiāng*).

Galleria
--------

* Hsinchun kuntajako vuonna 2011Hsinchun kuntajako vuonna 2011
* KatukeittiöKatukeittiö
* Qingquanin vesiputousQingquanin vesiputous

Lähteet
-------

1. 1 2  Hsin-chu | county, Taiwan | Britannica *www.britannica.com*. Viitattu 27.11.2021. (englanniksi)
2. ↑  History  2021. Hsinchu County Council. Viitattu 26.11.2021. (englanniksi)
3. ↑  Location  19.4.2019. Hsinchu County Government. Viitattu 26.11.2021. (englanniksi)
4. ↑  Zhubei City climate: Average Temperature, weather by month, Zhubei City weather averages  2021. Climate-Data.org. Viitattu 26.11.2021. (englanniksi)
5. ↑  Hsinchu County  29.4.2008. Republic of China (Taiwan) Tourism Bureau. Viitattu 26.11.2021. (englanniksi)
6. ↑  Population *Hsinchu County Government*.  19.4.2019. Viitattu 26.11.2021. (englanniksi)
7. ↑  Taiwan: Administrative Division (Counties, Cities, Townships and Districts) - Population Statistics, Charts and Map  2021. citypopulation.de. Viitattu 26.11.2021. (englanniksi)
8. ↑  Hsinchu County is home to Taiwan’s five wealthiest communities  8.8.2021. 民視英語新聞 Formosa TV English News. Viitattu 26.11.2021. (englanniksi)
9. ↑  KMT's Yang takes Hsinchu County magistrate seat *Focus Taiwan*.  25.11.2018. Viitattu 26.11.2021. (englanniksi)
10. ↑  Councilor  2021. Hsinchu County Council. Viitattu 26.11.2021. (englanniksi)
11. ↑  Towns & Township  19.4.2019. Hsinchu County Government. Viitattu 27.11.2021. (englanniksi)